khistorydata/jeongjo-sjw-relations huggingface dataset:
정조 17년 · 목
備邊司啓言全羅監司李書九災實分等狀啓有就議大臣後草記回啓之命矣依下敎就議于大臣則領議政洪樂性以爲取見其狀本則全州等四十邑一鎭置之稍實長興等十三邑置之之次而尤甚名色不爲擧論仍以爲災結事目災外三千七百六十三結十二負五束特許加劃後錄兩條請令廟堂稟旨分付矣其一各司所管舊逋奴婢身貢指徵無處貽弊可悶限明秋停退事也其一推奴徵債限明秋防塞事也農形分等頗爲詳悉數條陳請亦甚精約竝依狀請許施至於災結之加請本道畓結爲諸道之最舊災有應俵之數而纔經飢癘之餘民力不逮間有未闢亦或無怪較諸道災總所請不至太濫但今年穡事兩湖最登取考前例則如庚子戊申之給災無過四五千結而今此竝事目災殆近六千結殊涉過多限三千結加劃爲宜云左議政金履素右議政金憙以爲別無他見云矣敎以七百餘結何必較量依狀請許施
정조 17년 · 목
義禁府啓言時囚罪人宋銓以不應得爲而爲之事理重公律杖八十收贖而功減一等杖七十以公罪收贖放送
정조 17년 · 강
御熙政堂行專經文武臣及日次儒生殿講召見輪對官武臣講試官李文源沈頤之徐有大南志默李貞運韓用鐸文臣儒生講試官朴宗岳鄭民始金履禧李義弼李肇源鄭東幹洪大協
정조 17년 · 목
試官率文武臣及儒生入庭行禮命太學掌色懸頉者申飭待令元在外及有實故人差代押班上齋生不爲入庭敎曰坐直承旨若能分明知委豈有未及之理乎昨日坐直承旨及大司成從重推考仍命治經生外以製代講文武臣及儒生應講訖以金尺爲頌題予敎承旨閔台赫李勉兢等曰今日卽國初誕日以製代講意有在焉當賜第卿等以試所承旨坐此收券此意言于諸生
정조 17년 · 강
命文武臣殿講居不人各於本司入直能誦後草記替直
정조 17년 · 강
遞承旨鄭大容以南公轍代之前望也
정조 17년 · 강
戶曹判書沈頤之以康陵欄干石修改書啓
정조 17년 · 목
書啓以爲臣於今月初十日進詣陵所五后陵上戍亥方欄干石有頉處卯時與本陵令李彥光參奉崔奎晶眼同始役而裳石二坐動退處仍舊改安柱石四坐童子石三坐傾仄處仍舊改竪欄干石五坐仍舊改排後以油灰塡其罅隙仍卽完役
정조 17년 · 목
備邊司啓言軍服便否發遣郞廳收議於大臣諸宰則領中樞府事蔡濟恭以爲病思昏眩不能可否云判中樞府事金鍾秀以爲祛帖裏用軍服之論蓋以身章制度別無意義實用使否大關利害則重臣之奏宰臣之疏人孰有異論而惟是國法每以變制爲重人情亦以創睹爲訝今若先從陵幸時侍衛與近臣爲始徐觀來頭便否然後次及百官班不害爲持重試可之道否區區淺見不專以省費惜財言也惟在聖上博詢而審處之云兵曹判書鄭好仁以爲軍服便好事曾與諸臣已多商議淺見與守禦使無異同云壯勇大將金持默以爲軍服戎服之幷用於行陣旣涉䌓宂不甚簡當而重臣宰臣之奏語陳章皆出於省文具從舊制之宜則極爲便當此後隨駕服色俱以軍服定制則似好云訓鍊都正趙心泰以爲今以大小侍衛及郊外幸行時陪扈諸臣祛其戎服之具創以軍服之制一同改行之意重臣筵奏宰臣疏論旣出於取簡便切實用之義而亦寓夫惜財省弊之道臣亦無異議云禁衛大將李漢豐以爲戎服之制旣無意義又其運用太不簡便宜有變通之論厥惟久矣今若常時侍衛及城外幸行時百官服色一依宰臣林濟遠之疏論皆以軍服定制則實合事宜而至於雀羽象毛之幷用法意有在則爲其卞別或用或否似涉如何且軍校之中亦有資級高下則服色之皆仍其舊各隨其力者或似混雜云行司直鄭民始戶曹判書沈頤之右參贊洪秀輔行副司直徐有防吏曹判書金思穆禮曹判書閔鍾顯行副司直李秉鼎以爲臣等軍服之議向日賓對已陳淺見今無更議者云變更舊制宜當審愼此所以有判府事朴宗岳之箚論而臣等之意以爲軍服戎服俱是陪衛之服而一班之內或着軍服或着戎服區別全無意義儀章徒致繁宂況羽笠廣袖之不便於戎行誠如諸議戰笠狹袖之試用於陪班旣有古例苟不悖於義而便於用則不必以變更爲拘純用軍服一定其制則恐合於省繁從便之道矣凡城外幸行時則侍衛及百官幷用軍服城內動駕及殿座時則侍衛之官只用軍服朱笠帖裏之制自當革罷矣此外緞紗紬苧之隨色分別等細小節目幷須定制後更令有司商確定式以爲頒示遵用之地似合事宜因此而又有不可不釐正者大抵近來搢紳之公服袖袂漸廣殊非古制而至於皁隸輩帖裏之袖亦隨而廣幾至全帛之歎實多濫費之弊亦令爛商矯捄之方公服袖袂一遵古式皁隸帖裏務從短狹恐不無復古省費之實效且所謂氅衣雖是燕居所着亦係朝官之服而公服之裏旣用靑色私室之中必着白色此亦不但斑駁無義徒作糜費之資況於先朝亦嘗嚴禁白衣則及此衣章釐改之時尤宜永禁白氅以矯俗習矣請上栽敎曰雖是無於古之事苟有所益當斷然行之況此軍服之式自昔有之又況溫幸所御載於儀文者乎然諸說皆以祛戎服然後當用軍服爲言而笠與帖裏旣屬舊制咸興本宮亦有藏奉之本則戎服不可祛也軍服通用事置之兩條附陳事當言於登對時矣
정조 17년 · 목
敎曰今日御題可以知逢是日識是日之意況以製述行之居首當用殿講純通例頌居首三下一生員李東萬直赴殿試之次生員李鈺趙冕鎭進士宋翼淵南巖老趙維鎭各給二分講六通一略幼學金孝秀旣未純通直赴非可論而前此一日之內十四次比較幾至十年之久伊後累次比較尙不得賜第者以其每爲之次也其在惜才之意又豈可膠守於眞箇居首之時乎亦爲直赴殿試之次通幼學愼宜學給二分略儒生各賜紙二卷筆三枝墨二笏粗儒生各賜紙一卷筆二枝墨一笏
정조 17년 · 강
召見入格儒生及太學掌議閔章顯于誠正閣
정조 17년 · 목
予敎章顯曰親臨殿講何等體重而爾以押班掌議稱以在外者已極寒心而昨命使之待令則在外者如是神速上來乎殿講命下爲日已久則殿講之前何不上來乎章顯曰臣果敢稱在外矣予敎承旨徐邁修曰聞甚駭然爲先停擧之意分付泮長也予敎入格儒生李東萬曰爾年幾何東萬曰三十四矣予曰爾之居魁卽第二句也當入抄啓經書先自大學必熟讀也敎李鈺曰爾之所作終不改體後勿如是也敎南巖老曰爾年幾何巖老曰五十三矣予曰曾經蔭官乎巖老曰曾經慶基殿參奉矣敎宋翼淵曰其間連爲工夫乎翼淵曰果不浪遊矣敎趙維鎭曰爾年幾何維鎭曰三十六矣予曰同宗中誰是至親維鎭曰至親中無顯官而尙州牧使趙尙鎭爲十寸親矣敎趙冕鎭曰爾於何年小成耶冕鎭曰庚戌榜矣予曰爾之兄弟中誰爲學掌色耶冕鎭曰臣弟胤鎭矣予曰兄弟幾人冕鎭曰七兄弟矣
정조 17년 · 강
比安縣監兪漢㝢上疏賜批仍命廟堂回啓
정조 17년 · 목
疏略曰臣罪重違逋恩荷薄補任之以民社之重當之以積弊之局庶幾仰酬特界之春俯盡一日之責而才短僬僥弊重丘山玆敢撮其大者二條而仰首一陳恭俟處分焉曰糴弊也曰軍政也本縣各穀合爲一萬八千餘石而除各年前後停捧應留一萬五千餘石之中虛錄爲萬二千二百餘石虛錄一萬二千二百餘石之中吏逋爲七千餘石民反爲五千餘石此誠他邑之所未有也然其爲弊亦非一朝一夕之故所由來遠矣而或父傳於子孫受於祖或以私債而移送或以結卜而換錄多者累百石少不下數十包駸駸然至於莫可收拾之境而仍之以饑饉加之以死亡昔之殷富之鄕今爲殘破之里櫛比之村變成蓬蒿之墟臣於年糴之時逐名査櫛益知其徒擁虛簿指徵無處者十居四五雖以餘者存者言之荐歉之餘幸而有秋宜其室家相慶樂此歲豐而今乃憂之者多樂之者少誠以流來之積逋迨此必克也逋戶惟思掉脫平民畏其橫徵闔境不安靡所底止臣謂吏逋民及之指徵無處者三千六百石零一切蠲免其外可捧之類量其多寡定以年限或一二年或三四年磨以日月寬其程課俾公穀毋至全消而民力得以少紓則惟此一境之內庶有奠安之望而民邑事情將亦漸復成樣矣以言乎軍政則本縣元戶爲二千九百十九戶而除武科出身班戶元額校生忠翊忠義忠順驛屬寺奴婢病人工匠官奴婢吏隸等種種雜頉應役閑丁不過五百戶零此壬子成籍而幷計獨戶殘戶也昨今年散亡於饑疫者又不知幾戶則見今所存大略計之不滿四百戶矣而軍總則騎步兵五百九十二名訓局砲手保九十三名禁御兩營軍保及上番時資裝保四百八十一名司饔院諸員六十四名均役廳選武六十名禁軍保袱直扈輦保三十八名京驛保樂工生保補充隊弓矢人鐵稅匠等爲三十三名下納水軍武學炭射夫三百四十八名東萊硫黃軍架山城丁軍監營在家作領軍官巫夫軍牢二十七名醫生保人一百五十名束伍別隊步軍隨率保等八百三十七名此則半良半賤而通計納布軍丁爲一千八百八十六名矣今以不滿四百之戶應近二千之役家出五丁然後乃可以塡充無闕是故一身而兼三四之役一洞而徵數十之布卷卷軍書鬼錄强半民有生子者纔落地而抱入官庭曰是其祖身死幾十年尙納名下之布願以新生者代定焉臣聞此語爲之惻然而不忍判其狀噫黃白徵布朝禁至嚴列邑守宰雖有治績之夙著者一或犯此輒伏典憲近日朝家處分臣亦屢覩而竊伏悚懼也豈料臣今日當之而將陥此重罪也議者以爲雖褊小之邑値蕩殘之餘亦必有漏戶之可括豪右之幸免而特以面任之隱匿吏鄕之操縱莫之摘發耳此則有不然者今臣所役使之首吏者自乃祖乃父逮其身三世替當死者之布不敢爲頉免之計首吏而如此諸吏可知諸吏如此窮民可知尙安有籍外閑散之可言又況邑小民殘元戶不滿三千逐名査括如指諸掌豈或漏落而然哉而他邑則不然地廣民衆之處亦多有校院濫屬吏隸之保人綽綽然有餘裕矣而惟此比安之民獨不蒙一視之澤忍痛含冤莫之告訴寧不衰哉臣謹按本縣軍籍有彥陽知禮移來者爲幾名又伏聞近因前榮川郡守李勉兢疏請良丁之分送於道內各邑者至於千名之多然則軍額之移來移去匪今斯今其例甚多臣謂本縣案付諸色軍逃故之代毋論遠近諸邑限五百名分俵移送俾此一境之內得以少須臾無死一洗積痼之弊而咸囿雨露之澤豈獨臣伏地顒若之望實大小民庶攢手翹足之情也伏願聖明亟命廟堂道臣卽速變通使比安一縣得以比數於列郡獲免不邑之歎千萬幸甚批以比安之弊邑曾所稔聞以爾付補者欲令矯其弊觀於疏語益知其所不知向於榮川因邑倅之疏大行蘅捄之政今豈可一爲一否許令廟堂回啓備卽釐弊
정조 17년 · 강
行副司直李秉鼎上疏還給仍命罷職又施承旨金啓洛不敍之典重推承旨姜彝正
정조 17년 · 목
疏略曰臣於日昨夜深後始伏聞有問啓之命蒼黃馳詣更鼓已闌草草書納全沒事實伏奉批旨下者始旣開釋終又誨責臣誠惶隕感激不知所云第臣得見判尹具庠疏本何其惟事抑勤無難說去於告君之辭也蓋三法司捉疊之弊愈往愈甚春間筵達之後申明庚戌之定式獨京兆禁隸其弊自如兩僚堂連爲往復臣則不與聞也及夫右尹事出而適値籌坐諸泮堂同聲相議要臣出草輪示諸堂更爲捧甘於三法司僚堂之疏已爲詳陳則臣何敢費辭架疊而第伏念今年三月以禁吏之弊與僚堂陳達出擧條者臣也籌坐相議呼寫甘結仍赴賓對未及刪潤末梢措辭循用例語者亦臣也疏率之罪臣何敢辭而亦不料其截去肯綮二十一字添入雖有疊屠四字抉摘變幻特書疏頭欲售疑眩之計也況甘結中痛駭二字卽指三司禁吏作拏橫侵之習則忽地替當至曰不相諒者抑何自貶之太過嗚呼庠之甘心於臣久矣每欲隨處吹覓惹起鬧端故臣以謹避之義前後文移裒如充耳者此也其日甘結混捧三司故信筆書去慮不及此此又臣之罪也詆臣斥臣固不足怪而餘波滾滾遍及虛舟以至於廟堂之體重而受侮泮僚之據法而見困胥命箚疏屢煩酬應一則臣罪二則臣罪至若只着署之籌僚責敎截嚴重勘隨下臣則孼自已作罰止遞職非但臣私義之萬萬恧蹙亦豈不有傷於朝家之刑政乎且臣於政院事竊有所訝惑者臣之問啓中因漢城判尹具庠疏以下起頭數句語則任自刪拔直以三司捧甘起頭故中間庠之故三字大礙而目臣雖奊詬位躋卿列顚毛已種種矣豈忍以事關於庠而發此口氣於似此微事乎此亦如臣無似見輕同朝之致尙誰咎哉伏乞亟命鐫削臣兼帶職名仍令選部勿復檢擬以快人心○敎曰觀此重臣李秉鼎上疏問啓對辭之起頭有因判尹具庠疏云云之數句語而承宣徑先刪去書入以致下款文勢之只書名字云對辭雖間於爰辭卽亦原情之體則政院豈可加減一字乎後弊所在不可以剩語之刪去置而勿論當該承旨亟施不敍之典對語之帶得噴薄已有處分則今於辭疏但當指陳政院刪去之由而已又豈敢拖長煩浼乎原疏還給仍施罷職之典重臣何人僚堂之唯唯聽令已萬萬駭然而身在出納之任似此格外之疏曲循捧入幷與疏中不緊句語莫或可否者溺職大矣當該承旨爲先從重推考
정조 17년 · 강
施豊德府尤甚三面蠲恤之典仍命嚴飭守宰另究便民之事俾各安土奠居
정조 17년 · 목
敎曰畿內之豊德數面接壤於延白民情可憫向有停番之擧而入冬以後未知民勢之如何今日召問道伯果如所料若無軫念之擧此彊爾界饑飽懸殊是豈一視均施之政乎尤甚三面中抄其優劣甚處新還三分一軍布身貢全數停退其次四分一及折半停退事已有筵敎自當依此擧行而其外便民之事嚴飭守宰十分講究俾各安土奠居事下諭
정조 17년 · 강
遞差兵曹參議睦萬中
정조 17년 · 목
敎曰如許軍號前所未見況昨日批答中奮制二字卽爲所重之意焉敢取用乎萬萬屑越還給該堂遞差
정조 17년 · 강
判尹具庠上疏還給仍命遞差
정조 17년 · 목
疏略曰臣猥因職掌敢陳迷見而重臣問啓之對受侮滋甚大僚譏逼之引難安亦甚今者一重臣之疏又出而侵斥似無顧籍遣辭亦多疑眩甚矣臣之到處困惱一至於此也臣於前月出禁時連捉疊屠親自究覈無復可疑而其中又有結縳禁隸鎖於懸房者卽以此狀移文本館則本館回移乃曰二月十三日殿講時聖敎若曰疊屠事永罷之意自備局申飭爲敎故以此意捧甘三法司矣今則雖一日十屠非法司所知法司禁吏如入於懸房近處則是犯禁也云云臣以甘結來否問於府中則不知問於秋曹則又不知要見文蹟於本館而又無答臣府未聞成命而遽從移文乎依前發禁事理固然而重臣所謂泮堂之筵奏蒙允捧甘申飭云者何也又謂其後法司臺是遵行而判尹具庠忽有疊屠之捉云者亦何也今番捧甘若如重臣之言但申飭法司使之有帖文者毋敢捉禁而已則是臣已擧行之有何一言半辭自附執藝之義而至於禁隸不得現影於懸房者誠非細故不得不有言臣則就此一事乎說道理而重臣之目以盛氣張皇抑勒爲說者亦未知其何也捧甘出自備局則自然語到固非侵及也館隸漸當放恣則而又害之亦非詆斥也重臣之多少說話還見其過費聲氣也大抵備局之捧甘重臣之疏啓爲說甚多而不過曰禁隸作奸也曰闕屠充數也曰本館査出也禁隸之弊矣獨疊屠潛屠亦然奚獨牛禁諸禁亦然臣於出禁之後從而廉探其欲痛治嚴懲何獨有異於本館哉闕屠之充帖文虛實雖不可盡信有印跡而無僞端者則輒皆許施未嘗勒徵旣以向來事言之一日三屠眞贓旣露一則應屠者也一則充闕者一則疊屠者故應屠充闕一幷勿論雖使本館當之亦何異於本府也哉惟是本館査出誠未知其有何謀榮而趙利之徒巧計百出雖使潛出禁隸旁蹊搜探猶患其不能發奸而況本館之於泮人乎臣非謂本館之曲護而容奸竊恐有奸而難發臣之所謂行不得者豈不然哉此臣之前疏有所略卞者而毋論彼此都是支辭捧甘之精神旨意專在於禁隸之不得現影一句而臣之許多論難亦在於此一句重臣謂以截去頭尾者未知何者爲頭何者爲尾也至若泮僕爭訟無論小大輒令本館主之者重臣之疏旣已言之臣請畢前說焉泮僕之小小相詰本館處斷未必爲不可而外人之接訟其弊不以臣所覩記仄聞都民之言以爲寧可抱冤而莫伸不可作隻於泮人民情亦可見矣人必曰都民休戚係於法司者誠以秋曹京兆主管聽訟而今乃一委本館者是豈一視吾民之王政設置法司之本意也哉噫臣百謫流離萬死歸來雖荷天地之德父母之恩復起爲人備數周行有何一分氣力向人爭卞開口論事者哉畏首畏尾可幸無罪卽臣塵刹圖報之端而不意事端忽出疑怒四至莫非臣不能見孚於同朝之致伏乞亟許鐫免以靖私義○敎曰日前諸堂處分非私於此重臣也卽爲廟堂之體統而亦出於惜其法司二字之稱也在重臣道理與而爲榮設有未暴之言當付無卞之科豈敢以千言萬語連章累牘有若務勝然者揆以國綱萬萬駭然原疏還給本職遞差
정조 17년 · 강
召見備局有司堂上鄭民始沈頤之及比安縣監兪漢㝢于誠正閣
정조 17년 · 목
予敎漢㝢曰本邑穀簿爲幾許而見逋爲幾石耶漢㝢曰元穀一萬八千石除各年停退應留爲一萬五千餘石之中吏逋民反之虛錄爲一萬二千餘石而其中指徵無處者爲三千餘石見今分還只有三千餘石矣予曰始自何年有此虛錄云耶漢寓曰戊申以後連爲査出而査出之後未免因循致此矣予曰戊申以後守令誰也漢㝢曰鄭東杓趙亨逵矣予曰二萬穀物之只餘三千云者聞極驚駭邑有守令道有方伯則豈有若是之甚乎至於軍丁事先朝癸亥特軫軍弊刋出良役成册頒行各邑俾除科外侵犯之弊于今五十年之間創出何許名色耶漢㝢曰禁御兩營軍保之外各司諸員及樂工醫生保納之數比前增加其外名色亦不啻一二合而計之爲四百餘名而一境之內除班戶及驛屬雜頉只以四百之戶應二千之役充塡旣無其路疊徵勢所必至臣疏中移送他邑之請卽以此也予曰軍糴兩政之如是爲弊旣聞之後決知其難矯而指徵無處之穀總外簽丁之役何靳蕩減與革罷乎
정조 17년 · 강
命比安邑虛留還穀三千餘石蕩滌刊册所載外軍丁四百餘名革罷仍命掩置守令捧現告拿覈當該道臣鄭大容亦爲拿處
정조 17년 · 목
備局啓言觀此比安縣監兪漢㝢上疏則一邑之中軍伍還穀過半虛逋此非一朝一夕之故昨年本道穀簿通同釐正則該邑弊瘼至於此極而未卽覺察尙今因循者極爲駭然請當該道臣施以譴罷之典前後守令一傡捧現告拿問嚴處敎曰糴弊事旣知其難矯豈或靳持其中指徵無處條三千餘石特爲蕩滌其餘穀物收捧一款付之道臣軍丁事刊册所載外四百餘名一竝革罷其中後出之不可無者令道伯分排於有裕邑形止狀聞事分付名之曰有邑有倅近二萬穀總餘數不過二千云若是而因循掩置今始發覺如許守宰若不嚴徵何以勵他乎邑倅之名旣問於時倅爲先捧現告令該府拿囚嚴覈捧口招雖以道伯言之昨年査正之後其敢曰莫間知乎當該道臣鄭大容亦爲拿問處之
정조 17년 · 강
命啓覆日子該房往復領相推擇以入
정조 17년 · 목
敎曰啓覈例於十月旬後爲之文書旣命修正而領相如可强赴卽當爲之擇日則該房往復領相推擇以入事知悉擧行
정조 17년 · 강
命金吾罪人李潤慶絕島勿限年充軍
정조 17년 · 목
敎曰啓覆旣命擇日可以決諸囚禁府罪人李潤慶擬律待大臣備員登筵欲爲詢問處之旣與啓覆之囚有異則不必遲待大抵所犯勿論沒覺與否近於罔赦渠之知覺若識天高地厚之義則豈敢有此所犯乎絕島勿限年充軍○義禁府以李潤慶金甲島勿限年充軍啓允之
정조 17년 · 강
命鑄錢時應行條件依前施行監董郞廳鄭東敎限畢鑄除本任
정조 17년 · 목
戶曹判書沈頤之啓言倭銅所捧旣準於十萬兩歲鑄之數今方先鑄鐵本繼以起火應行條件依節目施行監董郞廳限畢鑄除本任凡干差役竝許停免使之專意擧行從之
정조 17년 · 목
以鄭大容爲吏曹參議趙宗鉉爲判尹黃昇源爲同知李儒敬爲副總管
정조 17년 · 강
命知敦寧金頤柱省掃時都尉內外墳山備給澆奠床
정조 17년 · 목
箚略曰臣猥以無似濫叨匪據三朔于玆矣責任旣重昏憒轉甚種種愆尤難一二數而任他嗤點徒荷庇覆每一循省惶愧曷極伏況今番罪負關係莫重而席藁胥命未蒙嚴誅退伏私次日俟恩勘臣於此際尤何敢以狗馬賤疾仰瀆崇嚴之聽而疾痛必號人情之所不容已則亦何敢徒畏義分自阻仁愛之天乎臣於近年以來從前宿症每當換節之時如期輒發而今年則比前尤劇形殼徒存神精已銷公退而歸則流汗如漿怔忡眩瞀委身床簀若將澌盡蓋臣本以脆薄之質備經窮苦內祟外鑠僅保軀命及其蒲柳望秋百病交萃歲加年深轉入膏肓而最是土敗之症尤不可支矣噫臣之受恩與天無極一息未泯之前豈敢爲丐閑占便之計甘自歸於辜負之科而顧玆病狀非比尋常與其强所不强不若早自陳暴冀被鑑諒倘蒙天地父母特許恩暇俾得以專心醫治復尋生路則臣於餘齡庶可以策勵駑鈍圖報萬一伏乞曲垂矜察以卒生成之澤批以所愼奉慮加意將攝俟間卽爲造朝仍命遣史官傳諭
정조 17년 · 강
命郭山郡守趙拓壤拿問
정조 17년 · 목
平安監司李秉模狀口以爲卽接郭山郡守趙拓壤馳報內本月初七日五更忽然火起於軍器火樂庫會案所付火藥二千五百九十斤盡入灰燼中山城軍器火藥弓箭鳥銃三庫有若鼎足之形而其間相距不過一二間許幸賴風力之橫取鳥銃弓矢僅免延燒之患云莫重陰雨之備不可暫闕燒失火藥則傍近有裕邑分劃移上該邑都次知座首與典守監色等拿致臣營嚴懲計料而該郡守不善檢飭致有此失火之擧不職之責在所難免而初七日失火初九日始爲修報已涉稽緩失火根因初不詳報從稱忽然火起云者尤極駭然其罪狀請令攸司御處○義禁府啓言平安監司李秉模狀啓內郭山郡守趙拓壤罪狀請令攸司御處矣拓壤時在任所請依例發遣府書吏交代後拿來允之敎曰其代令該曹口傳擇差
정조 17년 · 강
以李甲會爲郭山郡守口傳也
정조 17년 · 강
命楚山火稅還穀兩條捄弊依該道伯狀請施行仍飭元田一體釐弊
정조 17년 · 목
平安監司李秉模狀啓枚擧楚山府使趙興鎭牒呈以爲取考本府火田稅總則公用條劃付及大同會錄雇馬庫會錄官廳廩俸合而計之每年稅米應捧實數爲一千六百餘石而較準於今秋執卜之數計其陳荒廢棄者則白地徵稅爲七百餘石大抵本府近年以來荐値歉荒民戶日縮火田年年陳廢考閱其稅案流亡已久踏驗其田庫槮檜已拱而火稅元總自有恒定前之七八十戶所納今或徵於三四戶民不支堪火田陳廢之害延及於元田火田今年陳廢則連幅之元田明年又陳雖有肥沃之土民不敢着手究其情則良亦慽矣又有至不忍之事稱以身落稅元不耕火田而東西流丏之民錄名成案每年一斗五升式徵捧以充於元總不足之數目下民情大可矜惻若不及今變通楚之一邑其將無民而後已府使有一得之見蓋本府素是穀多之邑戶穀之不相當爲列邑之最自朝家特軫糴弊或發賣而移貿或詳定而作錢限四萬石次次省減之意年前有所行會漸減元數在本府之民實爲莫大之惠澤而屢當分賑之時皆用新捧中精實穀雜穀之陳腐者逐年增加今爲折米五千餘石荒麤不堪食者又近折米三千石矣畢竟全棄勢所必至今若欲減白徵之火稅則預爲約束於民間以陳腐條五千石待明春平均分還於一境取其耗條又於荒麤條中限二千石竝與上項陳腐之穀而合七千石逐年分給取耗移充於火稅減總之代其外每年二千石式以戶曹詳定價依前發賣俾減會在之元數在公家以無用而作有用在田民無陳廢而免白徵民之流亡可以漸集土之陳廢可以漸闢夥多之還穀亦將不期減而自減陳腐之穀物自當不期精而自精此所謂以民補民以公補公民邑蘇捄之策似無過於此云矣該色事情屢加詳探民間疾苦更爲細祭則一曰火稅白徵之弊也一曰還穀陳腐之弊也今以該府使所報觀之火稅之總爲一千六百餘石而白地徵稅爲七百餘石則當捧僅爲九百餘石揆諸事理太不近似而山腰以上之地本自無多而一望陳荒無處可徵則一千六百餘石元總之減爲九百餘石亦不可謂事理之必無矣以言乎還穀則近因飭敎連行裒益之政而至於該府穀麤如彼錢荒亦甚逐年發賣無以當耗條之歲滋用舊蓄新之法許久廢閣更過若爾年則將成塵土者恰過折米五千餘石而其外麤穀之不堪食者又近折米三千石近來捄弊之全責還耗實爲切悶而至於此穀則便屬等棄一聞取此耗減彼稅之言則民必樂赴而均受大抵楚山一府乃是江邊名城而民戶之流亡糴弊之沈痼轉至莫可收拾之境若不及今用力久必逾難着手一依該府使所報大稅中白徵之七百餘石特爲減除陳腐穀折米五千石及麤荒穀折米二千石逐年取耗以充減稅之數又以戶曹發賣條歲劃二千石發賣則庶有蘇捄之實效而元穀簿則別無所失矣還穀之用舊蓄新法意嚴重而前後府使之一味抛置致此許多包等棄之弊者萬萬可駭當該守令一倂捧現告重勘恐不可已請令廟堂稟旨分付敎曰楚山穀多曾所稔聞年前限以四萬石另行裒益之政者意專在於便民而錢荒之故弊歸穀麤度支發賣反爲害民之端外此稅納之白徵厲民又如彼云是豈辛勤飭諭之本意乎兩條捄弊幷依狀請施行而蠲稅與給代自今年擧行白徵之弊營邑只言火稅而元田亦當有六里靑山當此釐弊之時亦不可或爲或否卿其知悉一體釐正今日適因此安縣還弊有處分在朝家一視之道視西民不若嶺民其可乎不憚夜闌有此申申爲道伯守令者又或如前因循未聞一新之效則亦豈曰盡其職乎以此意卽爲回諭
정조 17년 · 강
命注書鄭文始爲先拿處
정조 17년 · 강
重推同義禁趙心泰拿處都事呂文永
정조 17년 · 목
政院啓言慶尙前監司鄭大容比安前縣監鄭東杓趙亨逵昨夜自本院捧現告分付該府而囚單子尙不來呈其所擧行極爲稽忽請當該堂上從重推考郞廳所當重勘而本院無可施之罰何以爲之允之敎以郞廳拿處
정조 17년 · 강
刑曹判書李文源上疏辭職賜批許遞
정조 17년 · 목
疏略曰臣昨秋重病之餘蘇完尙遲形殼徒存一日所啖不盈一掬近又似瘧之宿症猝發於嚮日賓對之曉旣書進字終致昏仆未進分義惶懍尙此未已司寇新命遽下於此際不敢言私循例出肅而至於職務之煩劇非比他司則以此症形堪承無路況當啓覆之時諸囚之議讞莫非必愼必謹伏乞亟賜鐫改俾莫重庶獄無至債誤之地批以所請依施
정조 17년 · 목
義禁府啓言慶尙前監司鄭大容原情以爲待罪嶺藩時辛亥十二月比安前縣監趙亨逵以還穀流來反作五千七百餘石論報故聞甚驚駭初旣措辭嚴題繼又董飭當捧人處使之刻期督捧矣該縣監以準捧報來故只信邑牒之磨勘不料反作之因循此莫非矇不覺察之罪云請議處敎以使之刻期督捧而以畢捧瞞報則眞所謂可欺以其方見欺豈可爲罪況卽遞任以來由前由後合有參恕卽爲放送又啓言燕歧前縣監黃運祚原情以爲昨年饑巟一路同然而本縣入尤甚邑故荐歉之餘民情萬萬遑汲蔀屋之間甁罌俱空早早刻期者自爾過限乃至於六月初而前後所捧僅爲二百二十六石未捧條爲一百六十八石矣新官到任後畢捧納倉而當初過限之罪益無所逃云請刑推得情敎以雖以尊事體杜後弊之道使之拿問而遞罷足矣放送
정조 17년 · 강
遞承旨徐邁修姜彝正
정조 17년 · 강
召見稟事閣臣于重熙堂
정조 17년 · 강
命江界別貿蔘領來裨校依昨年例賞加最高重數採納人帖加成給其餘三錢重以上令本道本邑分等施賞
정조 17년 · 목
內局提調徐有防啓言慈殿宮進御所用江界別貿蔘纔已捧上封入而有前例考奏之命矣取考昨年前例則效勞人一裨一校特蒙賞加之恩典而今番帶率裨將一人首將校一人亦以搜覓領來效勞至於採納覓納人昨年以皆受厚價別無可論爲言今番所報亦如昨年而姓名成册則不敢掩置有所修正云矣旣自本邑區別其重數厚給價本則似無可施之賞而其中最高重數七錢覓納人合有本價外從優賞給之擧五錢以上亦宜差等施賞以爲激勸之方而係是無前例之事不敢指一仰達矣敎曰慈殿宮進御所用事體自有所重裨校依昨年例特爲賞加最高重數採納人帖加成給其餘三錢以上令本道本邑分等施賞事分付
정조 17년 · 강
正言洪秀晚上疏賜批
정조 17년 · 목
疏略曰噫彼李潤慶者渠是何物也旣具人形宜有人心而乃其賦性獷悍蓄心濫猾分義之至重而謂可以凌轢堂陛之截嚴而自底於犯越雖以其負犯之顯著者言之廟堂卽總領之地關飭乃援例之事而渠以幺麼一帥臣乃敢力抗之不已悖辭慢語惟意相加卽此一款已知其眼無朝廷矣至若筵敎二字是何等莫嚴莫重至敬至愼之辭而乃肆然筆之於至下賤至鄙瑣之文字此猶敢爲何事不敢爲乎是其平日素蓄之無嚴不軌從可知己末乃脫身渡江潛入城闉若是其無難者卽渠自來伎倆罪不容誅而此猶屬細故耳噫一潤慶何足道也抑臣之所可憂者有之若於此而不嚴加懲治斷以當律使人人知有國有法則將不知幾輩犯義凌分之類無所顧忌恣意跳踉者必自潤慶始論其罪犯誅殛猶輕乃殿下始命保放任其偃息終又薄勘略綽收殺是奚但爲失刑之大者將使國綱由是而益紊臣分由是而漸隳來頭之憂有不可勝言言念及此吁亦寒心矣伏願亟寢罪人李潤慶充軍之命仍令王府嚴鞫得情快施當律焉批以李潤慶事施以次律法亦不可謂不伸矣
정조 17년 · 강
命未下直及上京守令明日內下送
정조 17년 · 강
配比安前縣監鄭東杓于淸州牧移配海南縣定配罪人趙亨逵于義州府仍命齋郞任光白考例照勘假注書鄭文始以公罪施行
정조 17년 · 목
義禁府啓言時囚罪人趙亨逵爲先施以邊遠勿限年定配之典事命下矣請趙亨逵海南縣勿限年定配發遣付羅將押送配所允之又啓言時囚罪人鄭東杓考律勘處後草記事命下矣請鄭東杓告身盡行追奪又五年禁錮淸州牧栗峯驛徒三年定配發遣府羅將押送配所敎以昨於趙亨逵判付以年限之已過禁錮一款有新定式不爲擧論而次犯之鄭東杓獨爲禁錮事甚斑駁亨逵移定配所於極邊又啓言時囚罪人任光白原情以爲日前冬享大祭時猥當齋郞庸鈍迷劣不善周旋至肅至敬之地犯此死罪究厥所爲萬殞猶輕云請刑推得情敎以除刑推議處又啓言任光白莫重莫嚴之地有此無前顚錯揆以法意有難容貸請以此照律敎以詳考可據之例照勘又啓言假注書鄭文始原情以爲老母宿病添劇而數日坐直不得往省故昨與僚員暫爲須資申後出來暫省老母之計而當直不直推移番次致有此淑問之擧惶懍震越萬死無惜云請刑推得情敎以雖曰年淺年淺者尤當多㥘況渠是卿宰之子則小心宜倍而無狀之事不一而足屢次嚴飭猶不知焌且以廳注之任每每闕番有問則託以親病以孝理之政雖不早卽勘處到今難恕多端爲先嚴加勘律以聞又啓言時囚罪人鄭文始嚴加勘律事命下矣請鄭文始狀一百收贖告身盡行追奪徒三年定配私罪施行敎以依此律施行而功減一等旣以親病稱頉則其在敦倫之政不可謂之不然更觀前頭次今番則只以無端不知去處罪本律以公罪勘放○該府以趙亨逵義州府移配啓又以鄭文始功減一等杖九十徒二年半定配以公罪收贖放送啓
정조 17년 · 강
命黃海監司李祖承削去仕版
정조 17년 · 목
備邊司啓言頃因海西繡啓覆奏批旨延安等尤甚邑流戶從實報來以爲草記論勘之意行會矣卽見黃海監司李祖承所報則以爲延安流戶還接者爲六百五十二戶未還集者爲四百九十戶白川流戶續續歸來而姑未還集者三十八戶海州流戶還接者一百四十八戶未還集者四十四戶安岳流戶還接者十三戶未還集者十九戶已還之類另加存恤未還之民從速招徠而流民若是夥多惶隕震懍恭俟重勘爲辭矣道內生靈旣付於道臣邑倅而失其撫摩使斯民散而之他則顧其罪何居今此海西數三邑民勢若是遑急而道臣守令不能極意拯救任其流散至登繡啓者已難逭於重典而特以道路風傳未詳實數之故姑先査問矣道牒方到延安等四邑逋戶若是狼藉所謂已還接者姑無論未還集者尙爲五百九十餘戶誠萬萬驚駭道臣邑倅之罪旣已現發之後不可以災歲迎送有所寬恕道臣爲先施以譴罷之典延安白川海州安岳等邑倅竝拿問嚴勘未還集者使其隣里族屬一竝招集未凍之前使之依舊奠接於故土而竝與已還集之民另加賙恤俾無一民阻飢顚連之患流戶畢還集後形止卽速狀聞之意更加嚴飭何如敎曰雖不如年前西路事其爲不能預講便民之策俾得安意奠土厥罪無間於多少守宰則仰徹朝廷渠無路俯蠲征賦渠無力目見之他勢當坐視於渠何可深責乎無狀者道伯若有一分對揚於分憂之心保納難捧之狀聞又豈讓頭於帥臣一則道伯之罪二則道伯之罪卿等譴罷之請猶屬末勘大抵非不知才之不逮特以出自近密意謂誠勤則倍他屢靳之餘許以惠養之暇而辜負多端莫體宵旰西顧之念若是而一味寬假遲待來年之告熟則深冬方春之民事能不關心此所以呼燭申複以迎送知爲第二件事黃海監司李祖承削去仕版政官待開門牌招以素有聲績稱以吏才之人勿論本道隣道須於守令中差送仍令待下批除朝辭赴任事分付
정조 17년 · 강
校理鄭尙愚上疏賜批
정조 17년 · 목
疏略曰臣伏見傳敎下者有禁府罪人李潤慶充軍之命臣竊有所憂憤者矣噫潤慶之罪可勝誅哉蔑視廟堂之指揮前後文牒許多悖慢之語已萬萬駭痛而此猶於渠薄物細故至於筵敎有無非但渠之所不敢言乃是所不當言而肆然勒說於悖口設辭之際又敢以莫重莫嚴之筵敎無難謄書於下吏之私通蔑視廟堂之不足必欲角勝朝廷而後已卽此一事其眼無國法犯分凌上之習萬戮猶輕況且潛自渡江突入城闉節節濫猾事事凶悖實是無前之變怪渠雖武夫獨不顧堂陛之尊天壤之分而悍戾無嚴乃至此乎春秋之無將漢法之不敬政爲潤慶準備之律而聖朝刑政每失寬大其拿囚之日旋命保放至今偃息已極輿憤而向者臺啓之批有博詢處分之敎矣今乃不復議讞遽然酌處有若尋常罪囚者然如許無倫蔑法之類不斷以當律只施以薄竄則國綱由此益壞豈不大可懼哉伏願亟寢李潤慶充軍之命仍令王府設鞫得情夬正典刑批以不允
정조 17년 · 강
以洪明浩洪仁浩兪漢寧爲承旨前望也
정조 17년 · 강
有政吏曹判書金思穆參議鄭大容進
정조 17년 · 목
以徐有沂爲獻納李泰永爲黃海監司○再政以徐有和爲長湍府使
정조 17년 · 강
命海伯李泰永明日赴任
정조 17년 · 목
政院啓言新除授黃海監司李泰永時在長湍任所而有除朝辭赴任之命矣密符及敎諭書當爲傳授密符則使宣傳官齎傳敎諭書則安寶後使院吏齎傳何如允之敎以使之今日內賷傳而諭書及密符宣傳官卽刻齎傳敎書則待正書付院吏追送仍令明日待開束赴任事使宣傳官傳于新伯發程後形止狀聞事一體分付
정조 17년 · 강
命中官崔鳳佐拿處
정조 17년 · 목
因囚單敎以杖一百收贖放送
정조 17년 · 목
箚略曰是月啓覆刑政之最重者也以殿下欽恤之盛德有日子推擇之命臣當竭蹶趨簉仰副聖念而第臣裒病癃痼神精昏耗循例簿書不能按閱其首尾尋常事端不能領會其脈絡此不但通朝之所共知抑亦爲聖明之所俯燭也知是而按驗至疑晦之文案議讞至難愼之法律則殆有甚於責聾馨以辨音色也且臣類疥之症三朔沈淹咫尺筵席登對無路伏乞聖明鐫免臣相職仍治臣瘝矌之罪批以啓覆之必行於是月旬後卽法例然矣況再覆政府所管詳覈於再覆然後方可爲三覆而卿之所愼旣云類癬則難以强策刑獄雖重事勢如此啓覆擇日之命姑置之卿須安心愼攝若於限內可强卽爲言送該房也仍命遣史官傳諭
정조 17년 · 강
禮曹佐郞李福休上疏賜批
정조 17년 · 목
疏略曰伏念我殿下一自園寢禮遷之後凡於水原之事夙宵勞神居民安輯之方新邑保障之慮靡不用極工匠游手給以無息之官錢功令諸儒賜以月課之賞其他蠲稅之章賜復之音前後相續一邑民生擧有安蘇之意無異嬰兒之得乳母而在聖心則猶以爲不足謀於朝廷詢於父老採問於閭巷朝廷之論皆曰至矣無餘策父老之對亦曰盡美矣無他謀殿下雖欲聞眞箇謀策何從以得聞哉噫殿下信以爲新邑設施其果無一分罅漏處耶臣愚死罪竊以爲未也夫新邑地形西比空虛乾戍風直射東南低下元身水直下烈風所吹廬舍有散析之慮庫水所破民財有不阜之患尋城之議乃所以補空救急而無異道傍之作舍終無一定之經綸此有議者之所慨歎者也如思可築之道則有財而後方可本邑田畓結數總爲一萬一千餘結此數中劃出六分之一則爲二千結二千結所納稅米通爲四萬六千斗乘其春秋之隙以四萬六千斗之米募民築幾雉之城城亦三分其址一年築一分二年築二分三年築三分則似可了當而此在任事者之得其人量度事功刻定期限之如何耳然此則通行之說也若其有識經遠之謀不但此一事也臣嘗博採而周問無不曰田結可以改量也軍丁可以精簡也鎭防可以鞏固也何以謂田結之改量也我國田制初以六等磨鍊而京畿土薄無上等故其所打量較嶺南五等之下而猶爲高重至於楊廣兩邑以其陵寢奉之地民役浩繁故歇定以六等之稅民之種子一斗之田不過二三升稅米故民蒙其惠國中買土者必以楊廣之地爲願者是也至於水原則土品較楊廣尤下除非海堧斥鹵之地必是廣野高燥之土其所執卜較楊廣尤重或定以四五等之中稅法又加於楊廣一結加入二斗米是再重也一斗種之稅幾八八九升故農利全減公納私償之餘卒無終歲之資豐年而未免春竊歉歲而多致餓殍至於人稀地廣處荒廢倍多者也今若依楊廣例較其土品厚薄其最厚者繫以五等之次以下竝從六等之制則農利渐厚民居渐聚矣何以謂軍丁之精簡也國初定制時三南大路之衝公州巡營以上無一重鎭故置獨鎭於水原以防南至之患定以六千名束伍其後加定以九千餘名及兵曹軍一百十四名加以馬兵諸軍官守堞軍至過萬名拖至今日則加以壯勇一隊其數轉夥以本邑五十五面之中責出逃故之代定充數極難如非襁褓幼稚之兒必是店幕傭雇之輩朝疤記而夕他鄕者也故虛額恒多當其歲抄責無生有無異龜背之刮毛秉虛爲實有似畵餠之調飢在民戶徒增繹騷之怨在國家終無倉卒之恃如此而爲兵則雖日得萬兵將安用哉故相臣南九萬爲北伯時獻北道武揚之規而曰兵不在多在乎精多則必有疲弱庸㥘者間之一㥘夫聞鼓而走則衆勇士隨而沮氣者誠䁱事之論也今若依初定式例以六千名爲限其於萬餘名中精抄其驍健有實者入于額中其餘數則一竝沙汰之此尹鐸所以重保障而減戶數之制也苟如是則民弊自袪軍丁稍精矣何以謂鎭防之鞏固也惟我國都西南爲海在勝國時倭寇連年侵掠於西海之邊卽今仁富水南等邑是也麗末楊廣道按廉使鄭地每禦倭於仁南之間而水原之雙阜乃南陽之南而寔西海初入之路也水原之甕浦又是雙阜海之深入而距本府四十里之地也其西花梁其南大津也花梁大津距本府稍遠而花梁置僉使大津置牧官獨於甕浦而無鎭官非所以應緩急之道也夫甕浦之要害非比花梁大津而水路之形勢着船甚易故頃年騷說亦自甕浦始一商船來泊一野夫風傳遽至四五邑喧騰以至上入天聽則其緊切之勢推可知也今若置僉使於甕浦西應花梁南連大津則其爲水路之關防緊且重矣今幸數百年來別無水路之虞故國家之設施於水路者甚疏然其在經遠之慮豈可以無虞而慢之哉凡此三者非臣創爲之說也乃輿人之所共誦而自前之所願行者也伏願殿下博採衆議特賜處分一以爲壯關防之道一以爲救民弊之地千萬幸甚批以爾以華城之人爲華城關防備陳一得之見能效執藝之義言足聽也誠亦嘉乃新邑之爲治西北闊東南低築城之論實爲重關防之大計經始之初當先求可堪董工之人而任之前留相大官也時守臣耆堂也俱難以筋力責之此所以浮石煮灰而稍竢之者也雖自來年當次次成就爾言中公賦劃六之一云云付之廟堂稟處外此田結改量事軍丁精揀事甕浦置僉使事亦付之廟堂指陳當否之策矣
정조 17년 · 강
命入直騎堂洪樂恒遞差兵判鄭好仁越俸一等承旨李勉兢禁推南公轍重推尋分揀勉兢
정조 17년 · 목
敎曰今間守門將李性林事該曹之不卽草記極爲駭然渠官高下姑無論大關風敎當該入直堂上遞差判堂越俸一等前知申欲爲提稟而未及登筵未果云則身在該房尙無入稟該房承旨禁推雖以入侍承旨言之何去而今始警咳乎亦爲從重推考性林朁直使之當日下送○因勉兢囚單敎以飭已施矣分揀放送仍任牌抬入直
정조 17년 · 강
重推秋曹京兆諸堂
정조 17년 · 목
敎曰各司卯酉仕史官內摘奸時詞訟衙門諸堂皆不赴坐謂以食後出令回奏逐日赴坐之司雖難逐日早赴諸堂之無一人進去怠忽甚矣雖間於闕坐旣聞之後不可無警刑曹漢城府諸堂從重推考
정조 17년 · 강
重推承旨南公轍推校理鄭尙愚仍命尙愚疏批改頒布
정조 17년 · 목
敎曰批答誤頒當該承旨南公轍從重推考不爲往復之該玉堂鄭尙愚亦爲推考原批以不允改頒布
정조 17년 · 강
命時囚任光白勘律更爲議讞
정조 17년 · 목
義禁府啓言時囚罪人任光白議處判付內詳考可據之例照勘事命下矣取考謄錄則享官之前後被罪者其數甚多而至於齋祝則無失儀論勘之事且考律文亦無可據襯當之例故不得已以大祝往牢玉帛黍稷之屬一坐全缺之律旁照以入敎以議處判付有考例照律之命者雖未眞昀思得故相南九萬定式之筵奏似載本署誌令政院分付署官考出以啓待考出議讞
정조 17년 · 강
命承旨洪明浩禁推閔台爀等重推假注書鄭文始拿處尋分揀明浩
정조 17년 · 목
敎曰院規雖不關於金石之國典其爲謹守不易則爲一院之長尤當致意名以廳注則雖十年無敢申退院規卽然而近以連以上注代直極爲駭然況出去之廳注卽洪樂游乎當該都承旨禁推在院承旨一幷從重推考以存院規雖以鄭文始言之應入番次不知去處又如是破壞院規節節駭妄文始亦令該府拿問處之○因明浩囚單敎以分揀
정조 17년 · 강
命金吾考出覆爵諸執事勘罪謄錄照勘時囚任光白
정조 17년 · 목
政院啓言因齋郞任光白照律草記考出故相南九萬定式之筵奏以啓事命下矣卽令署官取考本署誌則肅廟朝丁卯十一月初五日晝講入侍時領議政南九萬所啓宗廟剪燭時覆爵事再昨榻前伏承下詢而臣不敏聽瑩不能詳對矣退出後得聞宗廟獻官啓辭始知上敎乃大王位獻爵後獻官詣王妃位而剪燭之人如覆大王位所奠之爵則何以爲之之意而臣之失對甚矣不勝惶恐上曰頃日下詢之意果如此矣九萬曰此乃不常有之事日後雖不必更有此事如或有之則亦不可不預有定式若大王位旣奠爵而大妃位奠酌時大王位所奠爵或致傾覆則獻官更詣尊所斟酒以獻以此推之則雖第十室有傾覆事其獻官方在殿內亦可更詣斟獻但初獻官降復位亞獻官獻爵時或覆初獻官之爵亞獻官降復位終獻官獻爵時或覆初獻官亞獻官之爵則初亞獻官旣已禮畢降階矣似不可更陞進爵臣之淺見雖知此此於禮文中無可考亦未如必當惟在自上栽量定式矣上曰奠爵獻官方在殿內則所覆之爵更斟以獻宜當而初獻禮畢後亞獻終獻或覆初獻之爵則更斟以獻誠爲未安以此定式宗廟社稷兩署一體分付可也先朝癸亥閏四月二十一日祈雨祭親行時上曰俄者爵傾後事知守僕朴震泰能以古例稟達甚爲可嘉令該曹米布題給可也大祝李天輔讀祝訖還置故處袖觸爵傾酒濺御衣事出不意罔知所處自上下詢諸執事莫有仰對者震泰進達云云故有是命署誌所載如此而至於覆爵該執事勘罪律文則取考本院日記己卯年冬享大祭後獻官啓曰臣等受香詣宗廟行初獻禮時第一室大王位進爵之後王妃位奠獻之爵盡爲傾覆臣遵依前例還詣尊所更爲斟酒進獻矣雖是無情之致其爲未安莫此爲甚宗廟令安宗悌從重推考何如傳曰事甚驚駭先罷後推癸亥年閏四月二十一日宗廟親行所雨祭時第五室大祝覆爵事有禁推之命矣署誌及本院日記俱有可據而若其勘罪律文則必當詳載於金吾謄錄請分付該府使之考出擧行允之
정조 17년 · 강
蠲減廣州等八邑壬子條停退還穀
정조 17년 · 목
敎曰畿內八邑之以植木年年役民而守令略施酬勞之擧小民未蒙一視之惠爲所重旣役民當有示意之政今年以稍熟昨年停退聞欲督捧趁今施惠可謂實政八邑壬子條還穀在民間者特爲勿捧事下諭道伯
정조 17년 · 목
以李得臣爲刑曹判書
정조 17년 · 강
命時囚呂文永議處鄭文始放送
정조 17년 · 목
義禁府啓言本府都事呂文永原情以爲今月十三日入直於當直之時有慶尙前監司及比安前縣監等拿處之命自政院出給現告而探問去就催促拿囚之除自爾遲滯致有喉院請罪之擧云曾經宣傳官請議處允之又啓言假注書鄭文始原情以爲始旣當直而不直自速罪戾今又不當直而直致勤嚴敎只知私心之震懍不敢退歸全昧院例之破壞自致駭妄云請刑推得情敎以付過放送
정조 17년 · 목
該院啓言本院時帶提調無故人員甚少使行査對無以備員請行司直鄭民始李文源延豐君李▣戶曹判書沈頤之漢城府判尹趙宗鉉兵曹判書鄭好仁行副司直徐有防吏曹判書金思穆禮曺判書閔鍾顯行副司直李在學幷還差行副司直徐鼎修吏曹參判沈煥之亦爲差下使之仍察公事提調之任允之敎以旣非名宦太涉簡抄更爲加數啓下又啓言本院提調請行副司直李得臣漢城府左尹申大升行副司直黃昇源行承政院都承旨洪明浩禮曹參判李洪載戶曹參判金履禧竝還差行副司直徐邁修行承政院左承旨閔台爀司憲府大司憲林蓍喆行副司直李鼎揆鰲恩君李敬一亦爲差下使之察任允之
정조 17년 · 강
重推當該承旨洪仁浩
정조 17년 · 목
都承旨無入侍之命而徑先詣閣故也
정조 17년 · 강
御熙政堂行方物宥品召見京畿監司樂院提調及下直閫帥
정조 17년 · 강
命水原府壬子條還穀依他邑例勿捧
정조 17년 · 목
因京畿監司徐龍輔八邑壬子條還穀勿捧有旨袛受狀啓敎曰役民則一也況本府乎壬子條還穀勿捧依他邑例爲之事下諭于水原留守昨日所下傳敎後錄下送而八邑中如有昨年條畢捧處則不可獨漏畿伯使之來待
정조 17년 · 강
命嶺南常賑麰作錢中限六千兩劃給畿營貿充水原府移轉穀不足之數
정조 17년 · 목
備局有司堂上鄭民始啓言前以京畿各邑所在還穀五千石移轉水原府之意知委矣卽聞京畿監司言則水原附近各邑穀簿擧皆不足實無潗此數劃送之道今年年事豐登若得價錢從便貿穀以送則可以除民弊而添穀簿云水原移轉不可不移送而附近邑事勢如此則亦不可不願嶺南常賑麰萬餘石宥作錢以置者就其中六千七百五十兩劃給畿營與該府商議從便貿取以充元劃之數似好矣從之
정조 17년 · 강
命高陽郡守吳載光限麥秋仍任
정조 17년 · 목
總戎使鄭民始啓言本廳軍餉之捧留停退者楊州高陽最爲數多而保主人之中間奸弊亦甚紊亂方往復兩邑以爲査實收捧之地而聞京畿監司言則高陽郡守吳載光今已瓜滿云邑倅之此時遞易實爲可悶矣京畿監司徐龍輔曰本郡屢經災歲新舊還餉之弊多有及今釐正者而此時若付生手則其爲可悶誠如總使所奏矣敎以限麥秋仍任
정조 17년 · 강
命平薪僉使鄭根遞付京職其代擇差下送
정조 17년 · 목
司僕提調徐有防啓言本寺所管各牧場量田點馬之待秋成擧行事曾已草記蒙允矣當先從畿湖而湖西中平薪牧場田馬兩政最爲紊亂所當依前例發送本寺官員而往來留住之際貽幣不些勢將以該牧官擧行而平薪僉使鄭根聞有實病云請姑爲改差還付京職其代令該曹各別擇差趁卽下送從之
정조 17년 · 강
副校理李遇濟疏陳母病賜例批
정조 17년 · 목
敎曰今日都堂坐起聞已進去意謂明日次對依例來會問于備局大臣又欲引病云過矣通矣若此則有司堂上有罪莫問乎大臣雖以見其文蹟如是爲引云而所謂文蹟卽不過回公時例示者豈可如是乎明日次對依例來會事遣備卽傳于左議政來會與否夜深前知入事該房知悉
정조 17년 · 강
命藥院所用麝香依例別貿
정조 17년 · 목
內局提調徐有防啓言本院秋等麝香二百六十七部內二百六十四部取用於啓下淸心元及臘藥所餘爲三部矣今番別劑廣濟九十劑臘藥廣濟凡六劑所用麝香爲一百五十七部亦當依例別貿矣從之
정조 17년 · 목
禮曹正郞李福休曰兩昏朝私家設享不合於禮博採衆議立廟享祀似好矣予曰曠古未行之典何可輕議乎福休曰臣按本曹謄錄蔚陵外島其名松島卽古于山國也新羅智證王時異斯夫以木獅子恐㥘島人而受降今若立碑於松島述異斯夫舊蹟則其爲我國土地可以憑驗矣
정조 17년 · 강
命禮曹正郞李福休所懷諸條稟處
정조 17년 · 목
福休所懷以爲忌辰大祭祭饌用素乃故相臣黃喜遵用前朝謬例故肅廟朝儒生李萬亨請減藥果一器代以小牢其言有理博採衆議行之似好故敢此仰達矣予曰莫重典禮不可輕易議到置之可也福休曰禮記大祭之牲三月立于滌以待肥腯後薦牲而我國大享一牲牛所減定數過重而大享前一夕納牲牲雖瘠小實無變通之道故祭享不敢斥退從今以後該署提調三月前考其豐大滌以飼之盡其肥腯後納于省牲之時若有短小瘦瘠之弊則其時捧納提調所掌該署官員論勘似好矣予曰意在執藝令該署稟處可也福休曰書院之設乃爲奬學之地而近來全無士子講劘之習徒作雜人哺啜之場托書院而避軍役者一院而幾至百數外邑軍丁之苟艱亦未必不由於此也設置書院意在尙賢則固難一朝撤去而今若於各邑鄕校之側別設一院集院竝享之使校僕守之而院之有田畓者歸于本校有奴婢者屬之本官其院生之募入者各歸國役則列邑軍保庶無難塡之患矣予曰令廟堂稟處可也福休曰禮曹本無文蹟只有故正郞李孟休所撰春官誌二卷而其所著接倭錄則亦不附錄其所撰之誌雖極疏略臣意則更爲修整刊行置于本曹似好矣予曰令判堂稟處可也○承旨鄭東愼啓言李福休以祀典事陳所懷而攙及猥屑之語旣涉未安咫尺筵席笑語相雜尤欠敬謹請推考敎以勿推可也
정조 17년 · 강
遣史官奉審厚陵曲墻頹圮處仍詣齊陵亦爲奉審
정조 17년 · 목
禮曹啓言卽接厚陵令所報則本陵丑方曲墻外面罅隙日漸加大去月二十九日風雨後自外頹圮長爲三尺許廣爲二尺餘云陵上曲墻外面頹圮處曾無慰安之擧慰安祭勿爲設行只本曹郞廳依前例進去奉審後稟處敎以史官奉審書啓後擇日修改可也又敎曰厚陵奉審進去史官齊陵亦爲奉審以來事下諭
정조 17년 · 강
遞慶尙左兵使徐有秉
정조 17년 · 목
兵曹啓言新除授慶尙左兵使徐有秉與本道監司趙鎭宅有親査應避之嫌法不當赴任呈狀矣請依法典改差允之
정조 17년 · 강
遞承旨金履成以李冕膺代之前望也
정조 17년 · 강
遞副總管趙鎭寬李應爀柳誼李敬一以徐有大曺允大申光履黃昇源代之尋遞光履以金箕性代之竝前望也
정조 17년 · 목
敎曰總管番次苟簡老堂獨勞在外及有實故人許遞前望單子入之待下批牌招推移入直○光履亦在外也
정조 17년 · 강
命施鍼醫張宅祚加資
정조 17년 · 목
敎曰鍼醫張宅祚之久勤無異朴春源術旣精明年近七十今聞提調之言果然一體加資事分付
정조 17년 · 강
賜抄啓文臣習射人點心米二石仍命限旬望間做射
정조 17년 · 목
因抄啓文臣習射畵記敎曰朴鍾淳之一矢可嘉更令努力洪秀晚之昨旣十中今何四中昨日之十中可疑後勿如是今下米二石俾作點心之資班首之畵紙中數刀擦殊非嚴試規之意班首如此率下何論今日風威催寒限旬望間做射事試官知悉
정조 17년 · 목
予謂左議政金履素曰卿之引義誠過矣昨於深夜有所下敎而卿以先公後私之心賓對依例來會幸矣卿旣登筵予當面諭矣大抵本事少無關係於大臣何可一味深引乎履素曰臣於賓對如無病故何待飭敎而第今番事實有諉罪下僚獨自倖逭之嫌不敢晏然赴公昨於深夜之中屢煩提飭之敎冒沒入來而第臣於伊日筵退後見其文書而昏謬所致無一言可否若能早自覺察使之勿爲則豈有致勤聖敎罪及下僚之事乎庶僚處義猶不當淟涊況大官以獨逭爲倖而不思自處之道乎予曰大體論之體貌二字雖近少節莫宜歇看大抵廟堂是何等尊重處而爲有司者年歷旣淺識見未周遽然着署至於捧甘之境朝廷當尊體貌豈有如許捧甘乎卿之處義固知其過當而旣以下僚被罪如是過引此亦體貌也方欲收敍俾便卿心矣予於右相事竊有所慨然者至重至敬之地有此覆爵之擧予心悚然尙今未已實有如不祭之歎而又聞廟令柳謐所奏則以其獻官坐處之太近卓前齋郞奉酌而不能周旋以致失措云還詣樽所更斟奠坫受敎定式也執事失禮草記論勘應行前例也而乃於坐處仍爲更斟又不趁卽草記雖是生疏所致此亦朝廷體貌中一事也豈但專責於一微末齋郞耶況此任光白之置對姑未出場則體例所在尤當自引之不暇而日前箚擧何其引疾辭官之不先不後也朝廷之上當自大官先觀體貌一事二事廟堂之體貌二字可謂擔却一邊矣履素曰頃於公座見右摖則惶蹙難安靡所容措云而今番箚擧臣亦聞之果以姑待任光白決末登筵陳懇之意有所往復矣追聞不得不以實病之難强陳箚辭免云矣予曰疾病之來人所難免而此大臣過於觴政而然矣予曰臺諫承牌人使之入侍可也注書李弘達承命出回奏曰林蓍喆宋翼孝今方入來矣予曰宋英宗古之中主也而雖微末少官猶不以姓名呼之我朝家法亦然雖注書未當只擧姓名而呼以注書此亦體貌中一事近來筵中單擧姓名視若例事何責乎新進注書也仍命備堂稟事行副司直徐有防曰太常菓果圖式今方正書矣予曰係是祀典活印以出藏諸各處及史庫好矣有防曰謹當依下敎爲之矣予曰臺諫事誠慨然矣臺廳則長時閉銷賓對則輒事違傲往古來今豈有如近日貌樣乎切直忠讜之言雖不責之於今之人而緘默成風規避爲事予或有自廣狹人之過歟又或有訑訑之色歟若有事關懲討則公車日積一場煩聒而已不然則幷與官師相規而無聞焉寧不慨然此亦體貌中一事上而袞職之獻替下而生民之苦樂豈無可言而一味含默耶次對之不得請牌曾有下敎而承旨何不提飭有此煩稟乎此後則次對切勿請牌詣臺亦爲申飭可也予曰氅衣之尙靑闊袖之爲弊領相草記有所附奏而大抵氅衣予以爲非自上所可指揮者若或設爲令甲而未見遵行之效則毋寧不令之爲愈觀於先朝揮項之禁年前帖裏之事卿等可以推知矣若自卿等身先着之則以今模倣之風可見一變之效矣履素等曰聖敎誠至當矣大抵氅衣亦一朝衣而兼作私室常着之服靑白兩件人必備置赴公則着靑居家則衣白茍求厥由蓋出於我國風俗之務尙白色而然矣氅衣之變白爲靑非但合於禮制抑亦爲省繁之一端臣等謹當自今日身先着之而以氅衣爲名者只存靑色或有服制而難於着靑者則以白周衣造着亦甚好矣戶曹判書沈頤之吏曹判書金思穆等曰氅衣之捨白取靑實爲便好臣等亦當自今日着之矣守禦使李文源曰臣則或於居家常着靑氅衣而臣等兒少時年少儒生輩中赤莫擧皆染色而着之矣予曰此亦在卿等自家內倡率之如何行與不行一付之卿等矣至於闊袖事古之袖廣卽不過裏衣袖樣抑瞻御眞又見諸臣畫像可以想像矣近來闊袖之弊漸益廣大其廣尺有數寸或三四寸矣續大典尺數卽一尺而今欲袪其舊製剪去已製之衣則有駭所見反涉如何雖使依尺數新製一尺之於數三寸難辨其長短矣履素曰舊製之不必剪去果若聖敎而大體言之袖廣非禮制且係宂費此亦在所當禁矣予謂注書洪樂游曰以今筵筵敎及諸臣所奏往傳領府事以其附奏回奏可也樂游回奏曰臣依下敎往傳于領府事蔡濟恭處則以爲靑氅衣事臣於前此燕居之除着靑者多矣況今有筵敎乎自今分付家人永除白氅着靑而坐相親者來見亦以此告諭自當不勞而今行矣此事與揮項天翼難易不同寧有或行或否之患耶但窮士則搜白爲靑之際染價似難如意覓出或不無達速不同之慮而畢竟當一色靑矣至於重服者着白周衣亦甚無妨而窮士則辨備似難矣窶字之義貪不能其禮之意於貪窶者不以此等事苛責亦或爲從寬之政耶闊袖事中古名碩畫像姑勿論雖肅廟朝諸臣畫本其袖較視今之袖不啻大狹未知今樣從何年間若是之濫觴也今若依古制一齊改定則亦足爲率由之一端而但念已製已着之服猝地以剪刀斷削氣像似如何已製者勿拘自今日如有新製者使之勿循前樣務從短小似爲得宜然其所短小亦必定給尺數可無參差不齊之患矣此則大典旣載之矣以一尺爲定制曉諭朝臣寧有不從之理耶聞閭巷針線家老婢之言則前時冠服之袖一尺之外移易不得云其言亦可徵矣朝廷服樣旣如此則吏隸之袖亦當比前短小此則使無過五六寸亦無妨耶云矣予命臺臣進前大司憲林蓍喆等聯啓所懷竝賜批予謂持平安廷善曰臺臣以抄啓多年講製聖經賢傳豈無文義之與時政相及者而草草一啓之後便卽就座乎諸臺避嫌賜批後命諸臣退出
정조 17년 · 강
飭關東年分狀聞時田災依事目無敢擧論
정조 17년 · 목
左議政金履素啓言頃因本司草記批旨田災直請雖違事目本道必有謬例之致年前道伯拿處之後更有此請其委折査問報來後如或故犯施以越俸之典不然則竝與問備分揀事命下矣卽見江原監司沈音賢所報則本道峽田居多夏秋之交一旱孔酷到處枯損若膠守法例不思變通則實有冤徵之歎故取考謄錄則田災請得燈成已例雖己亥庚子乙巳庚戌通一道大登之時亦有此例今年亦憑謬例雖不敢直請而有所論列爲辭矣觀此報辭田災之登諸狀聞本道有近例之可據道臣論罪一款依批敎分揀而向來道臣蔡弘履以田災稟請至被重典則宜不敢以田災幾結執數陳聞而伊來本道有此謬例者極爲駭然雖不所一一追論此後則分等狀聞中更無敢擧論之意請另加嚴飭從之
정조 17년 · 강
命湖南近邑明年稅穀先運處船隻移送湖西近邑趁三月旬前運納
정조 17년 · 목
戶曹判書沈頤之啓言海西稅穀最先運納故春間料祿以此繼用矣今年則該道穡事已無可恃而各倉留儲歲後則必將告之事勢誠甚渴悶湖南船運雖有定式明年則湖南近邑之先運處姑令再運以其船隻待解氷卽爲移送於湖西近邑使之先運必趁三月旬前上納俾爲春後支放之資然後可免狠狽而此不過一時權宜之政再明年則依定式施行似好故仰達矣從之
정조 17년 · 목
行司直李文源啓言向者備局草記中有純用靑氅衣之論臣於此有區區愚見無論大小儀章之繁多本甚可悶公服純用黑靴則便服之或用白靴者全無意義陵享時淺淡服旣用烏帽烏帶亦用烏靴少無所妨此後則勿論公私服白靴則永爲除之似好故仰達矣敎以靑氅衣事爲與不爲豈可設法定制乎氅衣不是首無近有之式數十年來便成朝衣其所尙靑只在仕官者人事道理今若於此指一下敎而或有參差則不如不發令卿等以此知悉黑靴事闕門以內禁令旣立衆睇亦慣而頭與足何間卿言甚好依爲之自今以純色造靴者一切嚴禁可也
정조 17년 · 강
賜諸臺所懷及啓辭批
정조 17년 · 목
大司憲林蓍喆所懷以爲言路開閉實關有國之興替而近日喑啞之習久爲宥識之竊歎今伏承我殿下以臺閣之無言臨朝發歎飭敎諄勤求助之誠丁寧懇惻臣等之自顧慙悚固無可言以殿下誠心來諫之德反有此今日風習之委靡者細究厥故專由於懲討之不嚴何者夫今日朝廷上切急之務莫過於嚴懲討一事而臣於五六年來復入臺地取閱啓草則前日之許多臺啓已盡收殺今只宥七入啓其所謂收殺者非明白正罪眞箇收殺或稽產之請乍允而從寢或設鞫之啓蹔許而仍置朝廷擧措反歸於苟且彌縫之科此不但刑政之先大有欠於翕受之量且以合啓中見存者言之鄭妻(刀削)之尙今假貸以私蔑公者已非大聖人五刑五用之意而臺閣之故紙生毛不允之例批輒下榮德字偉之窮凶情節是何等極逆大憝而一向靳持王章未伸臺閣爭執之論不足有無於其間星漢凶疏中上款句語之語犯莫重腸肚綻露私書繼發註脚昭然則必討之論明張之義實出秉彝之所同而尙此靳允使此無前之凶逆官銜自如喙息晏然致令蹤跡出沒於城闉之間人客來往於私室之中如是而其可曰國有法乎夫懲討之論義理之所關彝倫之所係則下不可以不爭上不可以不從而惟殿下乃及不惟不許臺啓之付丙洗草疏章之留中還下創出無前之規便作應行之事間或設爲禁令使不得開口騎省門將迭相阻搪以殿下虛受之德反有此訑訑之擧是豈群下之所仰望於聖明者哉懲討之不嚴如此義理之晦塞如此則今日也界不幸至於無父無君國不國人不人之域矣此不得碎首天陛感回天聽者實緣臣等不忠不誠之罪而外此設有上躬之一時闕遺時政之些少得失顧何暇剌口論列殆若敢言盡職者乎如臣謭劣忝叨長憲聞識諛寡固無一言一事之可以仰裨者而籍或有愚者一得之見懲討未行之前竊以爲徒屬閒漫言之無益不但臣之愚見如此今日臺閣上含默之習恐未必不由於此惟殿下若或念及於此則必不待臣言之畢而愓然改圖矣伏顧亟允臣等之請使義理大闡言路漸開焉批以處分各有所據何必如是乎○執義宋翼孝啓言四學敎授與齋儒都不相關無所勸課者此豈當初設庠序之美意哉請令四學敎授依太學月三講之例每月考講俾知師生之義敎以居齋經生五人之月一捧講未必有別般利益不允又啓言近來風習好奇文體多僻燕市購來者專取新奇文字故創見嗜好易致惑溺之歎實有世道之憂請自今燕行毋得出來之意嚴加申禁敎以奇僻姑勿論雖四書三經以前出來者溢宇充揀此所以近來申明購書之禁也爾言際又如此嚴飭使臣及關西道臣○掌令鄭䝘祚啓言臺臣傳啓之笏記未知古規之如何而近來亂逆極罪臚列多端則登筵諸臺旣難成誦法意所重亦不可誤奏一字而咫尺前陛袖中笏記半露半出乍展乍縮者擧措有欠誠實體貌亦甚苟簡其在事君以實之道明白展讀恐未爲有妨於事面矣請自今定式展奏笏記敎以展奏亦近於無例雖不半露半出豈無閱見之道乎不允
정조 17년 · 강
申禁七寶首飾仍命首犯捕將捧現告草記
정조 17년 · 목
持平安廷善啓言向來加髢之禁亶出於我聖上繼述先志抑奢崇儉之盛意而加髢則雖去奮習本髮之爲髻者漸有侈大之弊至於婚娶時貕頭里之七寶繡飾等物浸浸復行於閭閻之間雖以貰價言之謂以令行之初一切革罷今則稀貴賣貰之家比前倍受是豈當初設禁之意乎請自今以後申明禁令無或有如前之弊伊後不能禁飭之捕將幷施罷職之典從之敎曰飭禁之下任其縱弛極爲駭然今廟堂嚴査首犯之捕將捧現告草記
정조 17년 · 강
推司諫韓光植正言洪秀晚
정조 17년 · 목
承旨李勉兢啓言臺啓奏達之際起伏自有序次而司諫韓光植憲臣奏語之際同爲起伏正言洪秀晚僚臺傳啓之時獨不起伏有損臺體請竝推考從之○光㨁避嫌啓言登筵傳啓未及諦聽府啓奏達之際誤爲起伏其於臺體壞損大矣至被承宣問備之請滿心惶恧靡所容措請命遞斥臣職秀晚避嫌啓言新入言地未嫻臺體周從之際觸處生疏及至院啓傳奏之際未及諦聽不能起伏至被承宣問備之請由前由後尤何敢妟然於臺次乎請命遞斥臣職幷批以勿辭亦勿退待
정조 17년 · 목
政院啓言右議政金憙以爲縮伏竢勘之中伏聞筵敎至嚴罔赦之罪於斯益著震剝愧恧求死不得走伏金吾門外恭竢鈇鉞之誅云仍納命召矣敎以賓筵因任光白事照律判下對左相有語及於卿者卿想聞此胥命矣六抵莫重者祀典也莫嚴者朝體也爵之更斟也出詣尊所入奠坫上明有受敎定式而今番則不爲竝與獻官之草記亦違於受敎而卿之未詳前例不是異事所可致慨於卿者別有之齋郞置對未出場而卿之引疾之箚能無不先不後之嫌乎直以本事執以爲咎則夫豈有他說而箚擧已如何箚辭又反是安得不爲卿責備乎朝筵之敎特由於無隱之義何必深引安心勿待命事遣史官傳諭仍傳命召又啓言右議政金憙又使錄事來言雖伏承勿待命之敎前罪旣關於莫重後罪實由於自作由前由後一則臣罪二則臣罪罪上添罪俱合重勘恩諭之下轉益惶愧心神震越求死不得仍爲席藁胥命於金吾門外恭俟鈇鉞之誅云仍納命召矣敎以勿待命事遣史官傳諭仍傳命召
정조 17년 · 강
遞承旨南公轍以金翰東代之前望也
정조 17년 · 목
公轍上疏乞護母病也
정조 17년 · 강
遞兵曹參議李尙度以金履成代之前望也
정조 17년 · 강
命備局有司堂上尹行任不敍傳旨分揀
정조 17년 · 목
敎曰處分卽欲尊體貌也以處分大臣如是引義而一向相持反有損於體貌昨衣再次傳諭欲待今筵面諭備局有司堂上不敍傳旨分揀
정조 17년 · 강
命御營前大將李敬懋仍任
정조 17년 · 목
政院以禁衛大將李漢豊明日御營廳習陣出去所佩命召何以爲之稟敎以前大將李敬懋敍用復授前任牌招察任
정조 17년 · 목
義禁府啓言時囚罪人任光白更考謄錄議讞事命下而因政院考出後啓辭溯考謄錄則丁卯冬享癸亥閏四月祈雨祭親行時廟司大祝覆爵之罪拿囚議讞皆無載錄者無以憑據丁卯年廟司旣有先罷後推之命則厥罪不輕司以推知而實無襯當之律任光白以大祀牲牢玉帛黍稷之屬一事缺少律傍照以入矣又啓言任光白照律杖八十收贖奪告身三等私罪敎以招問署官亦如所知然則雖不可專責於執事渠旣有犯難以闊狹依此律施行功減一等
정조 17년 · 강
命武臣殿講居不人未及成誦者罰射三百巡
정조 17년 · 목
兵曹以內乘李敬熙備邊司郞廳尹益儉今已能誦使之替直啓敎以未及成誦者亦爲贊直罰射三百巡
정조 17년 · 강
汰都總經歷尹範會武兼宣傳官李周百
정조 17년 · 목
兵曹啓言堂下武臣朔試射今日設行而先試柳葉箭八巡次試片箭一巡鐵箭三矢騎蒭一次而若於柳葉箭得中四矢以上者則其外片箭等諸技不欲應射稱有病故百般謀頉朔試射旣是勸弊之意則於其各枝不可闕一必以盡試之意面面申飭矣騎蒭試射之時都總府經歷尹範會武臣兼宣傳官李周百不有申飭任自歸家俱爲呼不而屢度催促終不來待流來試規自此不嚴其在懲後之道不可仍置請竝汰去允之
정조 17년 · 강
考下水原儒生去九月朔應製試券施入格儒武賞典